Top 5 d'obres i infraestructures 2024
30 de desembre de 2024

L'Ajuntament de l'Eliana ha finalitzat diverses infraestructures clau al llarg de 2024, destinades a millorar la qualitat de vida de la ciutadania i promoure un entorn més saludable i sostenible. Ha executat obres com ara la renovació de voreres, reasfaltat de vies, plantació d'arbres o les relatives a la pacificació del trànsit, però entre altres ha destacat les 5 més importants:

5\. Noves Pistes de Joc Lliure a Taules

Atesa una demanda de la joventut local, s'han inaugurat les noves pistes multiesportives en la zona de Les Taules. Amb una inversió superior a 200.000 €, aquestes instal·lacions d'accés lliure permeten la pràctica d'handbol, futbol i bàsquet. Estan obertes de dilluns a diumenge, en horari de 9.00 a 22.00 hores, oferint un espai segur i modern per a l'oci saludable.

4\. Renovació de la Pista d'Atletisme del Poliesportiu

La pista d'atletisme del Poliesportiu Municipal ha sigut renovada i batejada amb el nom de 'Pista d'Atletisme Concha Montaner', en honor a la destacada atleta local. Aquesta instal·lació ofereix als esportistes un espai de qualitat per a la pràctica de diverses disciplines atlètiques, consolidant a l'Eliana com a referent en el foment de l'esport.

3\. Senda Verda del Barranc de Mandor

S'ha completat la creació de la Senda Verda del Barranc de Mandor, un espai natural que aspira a ser el pulmó verd del municipi. Aquesta senda ofereix als ciutadans un entorn ideal per al passeig, l'esport a l'aire lliure i el contacte directe amb la naturalesa, promovent hàbits de vida saludables i la conservació del medi ambient.

2\. Obertura de la Senda Verda de Les Neus

La nova Senda Verda de Les Neus se suma a les infraestructures verdes del municipi, proporcionant un espai addicional per a l'esplai i l'activitat física. Aquesta senda connecta diferents àrees de l'Eliana, facilitant la mobilitat sostenible i el gaudi de l'entorn natural.

1\. Reobertura de la Casa de la Cultura

Després d'una profunda remodelació de prop de 2,5 milions d'euros, la Casa de la Cultura José María Ángel Batalla, amb més de cinquanta anys d'història, ha reobert les seues portes adaptada als reptes del segle XXI. Aquest edifici emblemàtic s'ha transformat en un referent verd, modern i sostenible, oferint espais multifuncionals per a activitats culturals i comunitàries, i reafirmant el compromís de l'Eliana amb la cultura i la sostenibilitat.

L'alcalde, Salva Torrent, ha agraït a la ciutadania la seua paciència i col·laboració durant el desenvolupament d'aquestes obres. "Amb la finalització d'aquests projectes, el municipi no sols millora les seues infraestructures, sinó que també reforça el seu compromís amb el benestar, la salut i la qualitat de vida d'elianers i elianeres", ha conclòs.